General Vjekoslav Maks Luburić o posliednjim danima NDH: 


“...Poglavnik dr. Ante Pavelić je izjavio da će, kad zbog bilo kojih razloga redovito 
uspostavljene državne vlasti ne budu mogle vršiti svoje službene dužnosti, u tom 
slučaju zagrebački Nadbiskup biti na čelu hrvatske državne Vlade. Takva procedura 
ima svoj korien u poviestnim prilikama iz naše prošlosti. Dio hrvatskih državnih 
arhiva, uključivši i državnu pismohranu od 1941. do 1945., bio je pohranjen u 
nadhiskupskim zgradama. Zato je, upravo u tom času kada su se političke vlasti 
povlačile iz zemlje, većina Hrvata smatrala nadbiskupa Stepinca de facto i de jure 
poglavarom Vlade Nezavisne Države Hrvatske. 


U skladu s nalozima koncentrirao sam svoje snage da zaštitim povlačenje glavnine 
Vojske i Vlade iz Zagreba. Kad su se jedinice pod mojim zapovjedničtvom približile 
Zagrebu, primih poruku od hrvatskog metropolita (kasnije kardinala) Stepinca. On me 
zamolio da dođem k njemu u nadbiskupsku palaču, a njegova zamolba uručena mi je 
preko njegovih tajnika i pukovnika dra. Cvitanovića. Meni bi sugerirano da se obučem 
kao civil kad mu budem išao u posjet. 


Nadao sam se da ću u takvom odielu izbjeći da mu prouzročim neugodnu situaciju 
pred komunistima koji će zauzeti Zagreb čim ga mi napustimo. Njegovi tajnici mi pak 
rekoše kako je nadbiskupova želja da ja njega službeno posjetim kao vodeći general na 
hrvatskom državnom tlu. On je bio voljan prihvatiti posljedice, odlučivši me primiti kao 
zapovjednika Hrvatskih Oružanih Snaga, čiji je on bio vrhovni kapelan. Budući da je on 
tako želio, obukao sam uniformu sa svim hrvatskim i stranim odlikovanjima koja sam 
imao. Kad sam se predstavio u nadbiskupskom dvoru, tajnici me primiše na vrhu 
stubišta. Odvedoše me pred nadbiskupa Stepinca, a on me primi vrlo srdačno. Uslijedio 
je dug i prijateljski razgovor. 

Nadbiskup je započeo razgovor, toplo mi se zahvalivši za pomoć koju sam tijekom rata 
pružao izbjeglicama kao i za pomoć koju sam davao brojnim samostanima redovnika i 
redovnica. Posebno se zahvalio na pomoći crkvenim vlastima u zbrinjavanju mnoge 
djece bez doma, koju smo bili skupili s nekoliko fronti ili s ratom razrušenih prostora. 
Imena te siročadi nisu bila poznata, ali neki od njih morali su biti djeca pravoslavnih 
roditelja. Mnoga od te djece bila su pronađena po šumama ili zgurena uzduž cesta blizu 
porušenih ili popaljenih gradova i sela. Kroz čitav rat Nadbiskup-metropolit pokušao je 
organizirati brigu za tu djecu, a za njihovo izdržavanje Hrvatska je vojska davala hranu 
iz vojnih skladišta. U nekoliko slučajeva ja sam posredovao da materijalna pomoć bude 
predviđena za izgubljenu djecu. Zato sada, “prije nego što noć padne“ - kako se 
Nadbiskup izrazio - on mi se želio zahvaliti za nastojanja koja sam poduzimao za tu 
malu siročad. Naš se razgovor zatim dotaknuo politike, a odvijao se na direktan, 


jednostavan i iskren način. Pitanja su bila kratka i precizna, a na njih se odgovaralo 
podpuno pošteno. Nadbiskup Stepinac zamolio me da odustanem od zamisli obrane 
Zagreba. Priopćio mi je da su Niemci zauzeli crkve te poviestne i kulturne točke od 
velike važnosti, koje se nikada nije smjelo upotrijebiti za vojničke svrhe. Obećao sam 
mu da ću se pobrinuti da Niemci odmah evakuiraju ta mjesta. 


Složio sam se s njim da Zagreb ne smijemo pretvoriti u bojište, kao što je to Wehrmacht 
učinio s Bečom i Budimpeštom. Nadbiskup je bio uvelike zabrinut za sudbinu 
hrvatskoga glavnog grada, poviestnog središta hrvatske kulture i narodne sviesti. Znao 
je da su Keserevićevi, srbski četnici koji se iznenada pretvoriše u partizane, željeli 
sravniti omraženu hrvatsku metropolu sa zemljom i uz to poubijati čitavo stanovništvo. 
Bojao se da će Tito “dati zadovoljštinu“ svojim srpskim novacima. Nadbiskup je 
smatrao vjerojatnim da će se komunisti poslužiti starom praksom plaćeničkih vojski iz 
tridesetogodišnjega rata 1618.-1648., kada su vojnici poslije zauzeća nekoga grada puna 
tri dana imali slobodne ruke za ubijanje, silovanje, paljenje i pljačkanje do mile volje. 


Nadbiskup-metropolit izgledao je uvelike rasterećen kada je od mene doznao da 
namjeravam evakuirati grad bez borbe. Ja mu jasno rekoh da su se Poglavnik, Vlada i 
Vojni stožer složili s tom zamisli i - učinivši to - meni su zabranili pružanje širega 
odpora na teritoriju države Hrvatske. Usprotivili su se također mojoj želji da se 
poslužim gerilskom taktikom širih razmjera protiv partizana, jer su vjerovali da će 
takav odpor, pa makar on bio uspješan, samo dati Titi potrebnu izpriku da pozove 
britanske i američke zračne snage da podpuno smrve naše gradove. Većina hrvatskoga 
gradskog pučanstva doživjela bi istu sudbinu koja je zadesila japansko pučanstvo u 
Hirošimi. Znali smo da je rat izgubljen i da angloamerički pobjednici u nama ne vide 
ništa drugo nego fašiste, zločince i ubojice. Zato smo unaprijed znali da će engleski i 
američki komandanti dati partizanima svu potrebnu vojnu pomoć da izvrše pokolj 
hrvatskoga naroda...“ 


